KLASA: 034-05/24-01/149

URBROJ: 711-02-01/07-2024-02

Zagreb, 18. listopada 2024.

**JOSIP BUDIMIR**

gradonačelnik Grada Kutjeva

**Predmet: mišljenje na zahtjev obvezni****ka Josipa Budimira**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 16. listopada 2024. zaprimilo zahtjev za davanjem mišljenja koji je podnio obveznik Josip Budimir, gradonačelnik Grada Kutjeva.

U zahtjevu obveznik moli za mišljenje u vezi javnih poziva Grada Kutjeva koji su objavljeni tijekom 2024. godine. Obveznik pita postoji li prepreka da se na javni poziv za sufinanciranje potpora u gospodarstvu ili rješavanje stambenog pitanja jave i ostvare financijsku potporu djelatnici Grada Kutjeva, članovi Gradskog vijeća ili savjetnici gradonačelnika koji nisu u radnom odnosu, već svoje usluge pružaju temeljem ugovora o djelu.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 62. sjednici održanoj 18. listopada 2024. obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje ustrojava, utvrdilo da obveznik profesionalno obnaša dužnost gradonačelnika Grada Kutjeva od 11. travnja 2014., a u aktualnom mandatu navedenu dužnost obnaša od 24. svibnja 2021.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona pa je stoga Josip Budimir, povodom obnašanja dužnosti gradonačelnika Grada Kutjeva, obveznik ZSSI-a te je dužan postupati u skladu s njegovim odredbama.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 5. istog članka propisano je da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Člankom 5. stavkom 1. točkom 6. ZSSI-a propisano je da su, u smislu toga Zakona, povezane osobe one osobe koje su navedene u točki 3. toga stavka (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je stavkom 2. istog članka propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

Člankom 9. stavkom 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok je stavkom 2. istog članka propisano da će se obveznik, ako nije drukčije propisano zakonom, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

S obzirom na navedeno, Povjerenstvo ističe da djelatnici Grada Kutjeva, članovi Gradskog vijeća te savjetnici gradonačelnika koji nisu u radnom odnosu, već svoje usluge pružaju temeljem ugovora o djelu nisu obveznici ZSSI-a te se na njih ne primjenjuju odredbe toga Zakona pa stoga nema zapreke da se isti jave na javne pozive Grada Kutjeva za ostvarivanje financijske potpore, kao i da tu potporu ostvare ako ispunjavaju uvjete iz javnog poziva.

Pritom, u odnosu na članove Gradskog vijeća Grada Kutjeva, Povjerenstvo ističe da su isti dužni pridržavati se kodeksa ponašanja koji se odnosi na članove predstavničkih tijela i koji sadrži odredbe o sprječavanju sukoba interesa u smislu gore navedenog članka 4. stavka 1. ZSSI-a. Isto tako, član Gradskog vijeća dužan je obavijestiti predstavničko tijelo o tome da je podnio prijavu na javni poziv Grada Kutjeva, kao i o činjenici da je temeljem tog javnog poziva ostvario financijsku potporu, odnosno navedene činjenice je dužan deklarirati predstavničkom tijelu na odgovarajući način.

Nadalje, Povjerenstvo ukazuje obvezniku da je, ako se u njegovom poduzimanju radnji u vezi s predmetnim javnim pozivima pojave okolnosti koje se mogu definirati kao potencijalni sukob interesa s obzirom na osobe prijavljene na javni poziv, dužan deklarirati ga na odgovarajući način i razriješiti tako da zaštiti javni interes. U pravilu, obveznik će se u tom slučaju izuzeti od poduzimanja predmetnih radnji te pravo na njihovo poduzimanje delegirati na drugu osobu, a kako je to propisano u citiranom članku 9. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Josip Budimir, elektroničkom poštom
2. Objava na internetskoj stranici Povjerenstva
3. Pismohrana